— Чалавечая прырода дазваляе і куды больш радыкальныя спалучэнні! Напрыклад, зранку ты прыводзіш прысуд у выкананне, у абед чысціш зброю, а ўвечары займаешся з сынам алгебрай і дакараеш за атрыманую тройку. Таму такая дробязь, як спосабы самавыяўлення, сведчыць не пра маю самасць, а… напрыклад, пра тое, што я няблага прыстасоўваюся да абставінаў. Але стараюся рабіць гэта сумленна. Вядома, гэта добра, што ёсць мастак Джакамеці, які заўсёды пазнавальны з першага погляду і якому не трэба працаваць на замову. Але ў нас няма мільярдэраў, якія купляюць творы выключна праз іх мастацкую вартасць. У нас мастаку кожнага разу даводзіцца ўваходзіць у сітуацыю і даказваць, што ты здатны задаволіць заказчыка. А тыя, ад каго залежаць рашэнні, яшчэ будуць думаць, ці пасуе ім твой варыянт.